Henning Holstad

Barne og ungdomsår

Som seksåring var han utsatt for en ulykke på farens mekaniske verksted, hvilket gjorde ham blind på det ene øyet. I mange år gikk han med protese, men begynte senere å benytte lapp.
Da han var 17 år gammel begynte han å organisere en alternativ julefeiring for personer med rusproblemer, bostedsløse og andre som trenger et sted å feire jul. Tradisjonen har vedvart til det nye årtusen.

Politisk og forretningsmessig liv

Holstad har hatt flere ulike lokalpolitiske verv i Fremskrittspartiet. I perioden 1988–94 var han nestleder i Oslo Frp. Han har også sittet i Bygdøy-Frogners bydelsutvalg og vært formann i Bygdøy-Frogner Fremskrittsparti. Holstad kom først inn i bystyret som varamedlem i 1992 og ble fast medlem fra 1995. 
Henning Holstad var sentral da bystyret den 14. mai 2008 gav Vålerenga gratis tomt for å bygge ny stadion.
Han var også en periode gruppeleder for Frp i bystyret, men ble kastet fra dette vervet høsten 2008. Da dette skjedde ble vedtaket begrunnet med at Holstad skal ha blandet sammen egne næringsinteresser med vervet som bystyremedlem. Blant annet skal han ha deltatt i behandlingen av saker som gjelder egen næringsvirksomhet.
Som forretningsmann har Holstad markert seg som gründer og daglig leder i flere ulike virksomheter. På 80-tallet ledet Holstad Tiny Budbiler samt flere ulike bensinstasjoner og storkiosker. Holstad ble på starten av åttitallet ilagt en bot på 20 000 kroner, subsidiært 20 dagers fengsel, på grunn av salg av dagligvarer i helgene, noe som var strengt regulert på den tiden. I den sammenheng startet Holstad «Folkeaksjonen for melk og brød», som jobbet for en liberalisering av reguleringene i dagligvarebransjen. På nittitallet var Holstad leder for Eierselskapet Storo, og senere har han vært administrerende direktør i Taxi 2.
En periode lå han i konflikt med de norske skattemyndighetene. Han vant en rettssak mot skattemyndighetene, men ble likevel slått personlig konkurs i 2000. Hans personlige gjeld ble den gang beregnet til rundt 30 millioner kroner. I 2006 sto han registrert med en gjeld til skattemyndighetene alene på mer enn 10 millioner kroner. 
Han har blitt anklaget for å ha en skjult formue på Gibraltar, unndratt fra konkursboet og fra beskatning.

Togo-saken

Han ble i 2000 fengslet i Togo, anklaget for brudd på narkotikalovgivningen, innførsel av militært materiell og for involvering i en svindelsak. Han ble løslatt etter 16 dager i fengsel etter at han angivelig skal ha blitt kjøpt fri for 100 000 kroner. Daværende generalkonsul for Togo i Norge, Gerhard Heiberg, mottok i ettertid kraftig kritikk fra Holstad for å representere et slikt «gjennomkorrupt land». Heiberg på sin side hevdet at han var fengslet for besittelse av 12,86 gram kokain og var satt fri fordi Togo ikke ville ødelegge sitt gode forhold til Norge.
Holstad hadde fått reiseforbud fra skifteretten etter den personlige konkursen og hadde derfor ikke tillatelse til å foreta Togo-reisen uten rettens samtykke.

Hvitvaskingspåstander i 2015

Holstad ble pågrepet sammen med sin forretningspartner Imran Saber den 10. februar 2015 for bl.a. hvitvasking av ca. syv millioner kroner, som Holstad hadde mottatt av Saber/Sabers kriminelle omgangskrets. Summen skal stamme fra NOKAS-ranet.
Hvitvaskingen ble ifølge Oslo-politiets avdeling for organisert kriminalitet utført via Holstads selskaper i Oslo, i all hovedsak selskapet Taxi 2 drift som gikk konkurs i 2009. Saken ble henlagt i 2018.

Familie

Holstad har to barn, en sønn og en datter.